車路士大炒愛華頓 彭馬入4球狂破紀錄
2024年04月16日 08:00
東網電視
更多新聞短片
高爾彭馬今季聯賽已有20球進帳。(Getty Images)
周二(16日)凌晨英超出現驚人賽果,車路士主場以6比0大勝愛華頓,中場高爾彭馬獨取4球,成為車仔史上首位連續7場英超主場入波嘅球員,亦係英超史上最快「完美帽子戲法」球員。高爾彭馬今季聯賽已有20球進帳,追平曼城前鋒艾寧夏蘭特,並列射手榜第1位,以呢位21歲英格蘭國腳嘅勇態,隨時反超前搶走金靴獎。
開賽13分鐘,車路士展開大屠殺,高爾彭馬策動攻勢,同隊友配合後,喺禁區頂起左腳射入。僅過5分鐘,高爾彭馬近門用頭槌補頂入網,加上截到愛華頓門將比克福特誤傳,用右腳笠射入網,換言之,彭馬3個入波分別用左、右腳及頭槌攻入,以29分鐘創下英超史上最快「完美帽子戲法」。跟住尼高拉斯積遜轉身抽入,車路士上半場領先4球。
換邊之後,車仔獲得12碼,高爾彭馬主射入網,以21歲零345日成為英超史上第5年輕單場入到4球或以上嘅球員,亦係自2010年林柏特之後,首位單場英超入波「4+」車仔球員,同時成為繼2010年杜奧巴之後,車仔史上第2位連續2場英超主場「戴帽」球員。臨完場前,後備上陣嘅20歲小將基爾基斯特射成6比0完場。
高爾彭馬上年夏天以4,000萬鎊(約3.9億港元)由曼城轉投車路士,愈戰愈勇,成為2014/15球季迪亞高哥斯達之後,首位第1季效力車仔,就入到20球或以上嘅球員,絕對係呢支倫敦勁旅近10年最佳收購。車路士將於周日(21日)凌晨英足盃4強對曼城,屆時高爾彭馬倒戈,肯定有好戲睇。